फ्रेंच फ्राईज

फ्रेंच फ्राईज हे तेलात तळलेले बटाटे असतात. हे बटाटे चौकोनी आकारात कापून तुरटीच्या पाण्यात भिजवून मग तळतात. या पदार्थाला वेगवेगळ्या ठिकाणी वेगवेगळ्या नावाने ओळखतात. उदा. फिंगर चीप (भारतीय इंग्रजी) , फ्राईज (नॉर्थ अमेरिकन इंग्लिश), चिप्स (ब्रिटीश आणि कॉमनवेल्थ इंग्लिश) .

फ्रेंच फ्राईज एकतर मऊ किंवा कुरकुरीत गरमागरम खायला दिले जातात. ते जेवणाचा एक भाग म्हणून किंवा जेवण म्हणून खाल्ले जातात. ते सामान्यतः हॉटेलच्या, फास्ट फूड रेस्टॉरंट्सच्या, पबच्या आणि बारच्या मेनूवर दिसतात. ते सहसा मीठ आणि काळीमिरी घातलून खातात. देशानुसार केचप, व्हिनेगर, मेयोनिज, टोमॅटो सॉस किंवा इतर स्थानिक वैशिष्ट्यांसह खाल्ले जाऊ शकतात. पोटीन किंवा मिरची चीज फ्राइझच्या डिशेसप्रमाणेच, फ्राईज कमी - अधिक प्रमाणात ताटात दिल्या जातात. बटाट्याऐवजी कुमारा किंवा रताळ्यांपासून चिप्स बनवता येतात. याचाच एक भाजलेला प्रकार म्हणजे ओव्हन चीप, हा कमी तेलात किंवा तेल  न लावताच बनवला जातो. फ्रेंच फ्राईजचा युरोपमध्ये सापडणारा अतिशय आवडता पदार्थ म्हणजे फिश अँड चिप्स आहे.

बनवायची पद्धत

फ्रेंच फ्राईज बनवण्यासाठी प्रथम बटाटे (सोललेले किंवा न सोललेले) एकसारख्या चौकोनी लांबट आकारात कापून घेतात. नंतर पृष्ठभागातील स्टार्च काढून टाकण्यासाठी ते बटाट्याचे तुकडे पुसून घ्यावेत किंवा थंड पाण्यात भिजवावे आणि नंतर पूर्णपणे वाळूवून घ्यावेत. त्यानंतर ते एक किंवा दोन टप्प्यात तळले जातात. शेफ्स मानतात की दोन टप्प्यात तळले तर फ्रेंच फ्राईज चांगले लागतात.  जमिनीतून बाहेर काढलेल्या ताज्या बटाट्यांमध्ये पाण्याचे प्रमाण खूप जास्त असते परिणामी त्यापासून बनवलेले फ्रेंच फ्राईज मउ बनतात, असे फ्रेंच फ्राईज खायला छान लागत नाहीत. म्हणून थोडे जून झालेले, काही काळासाठी साठवलेले बटाटे वापरण्यास प्राधान्य दिले जाते.

फ्रेंच फ्राईज बनवण्याच्या दोन-टप्प्याच्या पद्धतीत, प्रत्येक टप्प्यात वेगवेगळ्या प्रकारे कामे केली जातात. पहिल्या टप्प्याला ब्लॅंचिंग म्हणतात, यात गरम तेलात (सुमारे १६० डिग्री सेल्सिअस) ते छान तळून घेतात, यामुळे ते छान शिजतात. हा टप्पा अगोदर करून ठेवता येतो. दुसऱ्या टप्प्यात, बाहेरील आवरण कुरकुरीत करण्यासाठी ते अधिक गरम तेलात (१९० अंश सेल्सियस) मध्ये परत तळतात. त्यानंतर तेल निथळण्यासाठी थोड्यावेळासाठी चाळणीत किंवा कपड्यावर ठेवतात. आणि मग मीठ टाकून खायला देतात. दोन्ही टप्प्यांमध्ये तळण्यासाठीचा वेळ हा बटाट्यांच्या आकारावर अवलंबून असतो. उदाहरणार्थ, २-३ मि.मी.च्या पट्ट्यांकरिता, पहिल्या टप्प्यामध्ये सुमारे ३ मिनिटे तळावे लागते आणि दुसऱ्या टप्प्यामध्ये फक्त काही सेकंद लागतात. अनेक विविध तंत्र वापरून फ्रेंच फ्राईज बनवू शकतात. डिप फ्राईंग पद्धतीत बटाट्याचे काप तेलात पुर्णपणे बुडवले जातात. व्हॅक्यूम फ्रायर्स ही पद्धत कमी दर्जाच्या बटाट्यांवर प्रक्रिया करण्यासाठी योग्य आहे. ह्या बटाट्यांमध्ये साखरेचे प्रमाण साध्या बटाट्यांपेक्षा जास्त असते कारण नवीन कापणीतील बटाटे उपलब्ध होण्यापूर्वी वसंत ऋतु आणि उन्हाळ्याच्या सुरुवातीस प्रक्रिया करून हे बटाटे बनवले जातात.

संदर्भ

खाद्यपदार्थ